作者:李白
標題:相和歌辭：相逢行二首
內容:朝騎五花馬，謁帝出銀臺。秀色誰家子，雲車珠箔開。金鞭遙指點，玉勒近遲回。夾轂相借問，疑從天上來。憐腸愁欲斷，斜日複相催。下車何輕盈，飄然似落梅。邀入青綺門，當歌共銜杯。銜杯映歌扇，似月雲中見。相見不相親，不如不相見。相見情已深，未語可知心。胡為守空閨，孤眠愁錦衾。錦衾與羅幃，纏綿會有時。春風正澹蕩，暮雨來何遲。願因三青鳥，更報長相思。光景不待人，須臾發成絲。當年失行樂，老去徒傷悲。持此道密意，無令曠佳期。相逢紅塵內，高揖黃金鞭。萬戶垂楊裡，君家阿那邊。